പ്രിയ ജോജു ജോര്ജ്, സിനിമയല്ല ജീവിതം ! ഒരു കോടിയുടെ ലാന്ഡ്റോവര് ഡിഫെന്ഡര് കാറുള്ള സിനിമാക്കാരന് ചിലപ്പോള് ലിറ്ററിന് 111 രൂപ പെട്രോളിനായാല് പ്രശ്നം കാണില്ല ! കൊച്ചിയില് കോണ്ഗ്രസ് സമരത്തിനെതിരെ പ്രതിഷേധിച്ച നടനും നിര്മ്മാതാവുമായ ജോജു ജോര്ജിന് എതിരെ പ്രതിഷേധം. അടിസ്ഥാന വിലയേക്കാള് നികുതി കൂട്ടിയിട്ടും എല്ലാം കണ്ട് മിണ്ടാതിരിക്കണമോയെന്നും ചോദ്യം. കുറച്ചു നേരം വഴിയില് കിടക്കേണ്ടി വന്നതിന്റെ പേരില് കൊച്ചിയില് നടന്നത് ജോജു ഷോയെന്നും ആക്ഷേപം ! കൊച്ചി: ഇന്ധനവില വര്ധനവനെതിരെ കോണ്ഗ്രസ് കൊച്ചിയില് നടത്തിയ സമരത്തിനിടെ സിനിമാ നടനും നിര്മ്മാതാവുമായ ജോജു ജോര്ജ് നടത്തിയത് വെറും ഷോ മാത്രമെന്ന് ആക്ഷേപം. മുന്കൂട്ടി നിശ്ചയിച്ച ഒരു സമരത്തെ പ്രാകൃതമെന്നും അലമ്ബെന്നുമൊക്കെ പറഞ്ഞ് അധിക്ഷേപിച്ചതാണ് പ്രകോപനത്തിന് കാരണമെന്നും ജോജുവിന്റെ അധിക്ഷേപമാണ് പ്രശ്നത്തില് കലാശിച്ചതെന്നുമാണ് കോണ്ഗ്രസ് പ്രവര്ത്തകര് പറയുന്നത്. പെട്രോള്, ഡീസല് വില ദിവസേന ഉയരുന്ന പശ്ചാത്തലത്തില് എന്തുകൊണ്ട് പ്രതിപക്ഷ കക്ഷികളുടെ പ്രതിഷേധം ഉണ്ടാകുന്നില്ലെന്ന ചോദ്യത്തിന് ഉത്തരം കൂടിയായിരുന്നു കോണ്ഗ്രസിന്റെ ഇന്നത്തെ സമരം. ഇന്ധനത്തിന്റെ അടിസ്ഥാന വിലയേക്കാള് നികുതി നല്കേണ്ട ഗതികേടിലാണ് ഇന്നു സാധാരണക്കാരുള്പ്പെടെയുള്ളവര്. ഇതിനെതിരെയുള്ള പ്രതിഷേധമെന്ന നിലയിലാണ് കോണ്ഗ്രസ് നേതൃത്വത്തില് ഇടപ്പള്ളി മുതല് വൈറ്റില വരെ റോഡിന്റെ ഇടതുഭാഗം ഉപരോധിച്ചത്. മുന്കൂട്ടി നോട്ടീസ് നല്കിയുള്ള സമരത്തെ പ്രതിരോധിക്കാനും ബദല് മാര്ഗം തേടാനും ശ്രമിക്കണ്ടത് പോലീസായിരുന്നു. എന്നാല് അതിനു തയ്യാറാകാതെ വന്നതോടെയാണ് നഗരം ഗതാഗത കുരുക്കില് പെട്ടത്. ഇന്ധന വിലവര്ധനവ് സാധാരണക്കാരന് താങ്ങാനാവതെ വന്നതോടെ സമരത്തിന് അനുകൂലമായ നിലപാട് പലരും സ്വീകരിച്ചിരുന്നു. പലരും വലിയ പിന്തുണയാണ് ഇതിന് നല്കിയത്. അതിനിടെയാണ് ഒരു കോടി രൂപയുടെ ലാന്ഡ്റോവര് ഡിഫെന്ഡര് കാറുമായി ജോജുവെത്തുന്നത്. തന്റെ വാഹനമടക്കം ഗതാഗത കുരുക്കില് പെട്ടതോടെ ജോജു ക്ഷുഭിതനായി. സാധാരണക്കാര്ക്ക് വേണ്ടി നടത്തുന്ന സമരമാണെന്നൊന്നും നോക്കാതെ പ്രതിഷേധക്കാരെ ചീത്തവിളിക്കുകയായിരുന്നു ജോജുവെന്നാണ് സമരക്കാര് പറയുന്നത്. ജോജു മദ്യലഹരിയിലായിരുന്നെന്നും സ്ത്രീകളോടക്കം മോശമായി പെരുമാറിയെന്നും ആരോപണമുണ്ട്. സമരം എന്തായാലും അതിന്റെ പ്രതിഷേധവും കാരണവും പൊതു ജനത്തിന് കൂടി ആവശ്യമായതാണേല് അവരുടെ പിന്തുണയും ഉണ്ടാകും. ഇന്ധന വില വര്ധനവ് ഏറെ ബാധിക്കുന്ന സാധാരണക്കാരുടെ പ്രതിനിധികള് തന്നെയാണ് ഈ സമരത്തിനും പിന്തുണ നല്കിയത്. അതിനിടെ സിനിമാ സ്റ്റൈലില് നേരിടാനുള്ള ജോജുവിന്റെ നീക്കമാണ് പ്രശ്നങ്ങളുണ്ടാക്കിയത്. ഇത്തരം സമരത്തില് സാധാരണക്കാരൊക്കെ അല്പ്പം ബുദ്ധിമുട്ട് നേരിടും എന്നത് യാഥാര്ത്ഥ്യമാണ്. പക്ഷേ പണത്തിന്റെയും സെലിബ്രിറ്റിയുടെയും പേരില് ആ സമരത്തെ അധിക്ഷേപിക്കുന്നത് ശരിയല്ല. ജോജുവിന്റെ വാഹനം അടിച്ചു തകര്ത്ത നടപടിയും ശരിയല്ലെന്നു തന്നെയാണ് പൊതുവിലയിരുത്തല്.